b"\n_START_ARTICLE_\nEuropean Border Breakers Awards\n_START_PARAGRAPH_\nEvropska nagrada EBBA (European Border Breakers Awards) je nagrada, ki jo vsako leto podelijo desetim obetajo\xc4\x8dim glasbenikom ali skupinam, ki so s prvim mednarodnim albumom v preteklem letu dosegli prepoznavnost zunaj meja svojih dr\xc5\xbeav. Med dobitniki nagrade so  Adele, Tokio Hotel, The Baseballs, Zaz, Lykke Li, Milow, Katie Melua, Damien Rice, Caro Emerald, Stromae in skupina Mumford & Sons._NEWLINE_Nagrado EBBA je uvedla Evropska komisija kot priznanje Evropske unije. Izbor zmagovalcev in slovesna podelitev nagrad je v organizaciji Fundacije Noorderslag , ki spodbuja prepoznavnost evropske pop glasbe.\n_START_SECTION_\nNagrada ob\xc4\x8dinstva\n_START_PARAGRAPH_\nOd leta 2010 dobitnikom nagrade EBBA s spletnim glasovanjem podelijo tudi nagrado ob\xc4\x8dinstva. Prvi dobitnik te nagrade je bil belgijski kantavtor Milow. Leta 2011 je nagrado prejela nem\xc5\xa1ka rock'n'roll skupina The Baseballs.\n_START_SECTION_\nPodelitev nagrad\n_START_PARAGRAPH_\nOd leta 2009 poteka podelitev nagrad vsako leto januarja v okviru festivala Eurosonic Noorderslag v nizozemskem mestu Groningen. Prireditev vodi glasbenik in televizijski voditelj BBC Jools Holland. Na podelitvi nagrad in na festivalu dobitniki nagrad nastopajo v \xc5\xbeivo. Kot posebni gosti so povabljeni tudi dobitniki nagrad iz prej\xc5\xa1njih let. Prireditev snema nizozemska televizijska postaja NOS/NTR in jo prena\xc5\xa1a prek NET3. Prireditev vsako leto prena\xc5\xa1ajo \xc5\xa1tevilne evropske televizijske postaje.\n_START_SECTION_\nZa\xc4\x8detki nagrade\n_START_PARAGRAPH_\nNagrado EBBA je leta 2004 uvedla Evropska komisija da bi spodbudila \xc4\x8dezmejno popularnost glasbenih izvajalcev in poudarila bogato glasbeno raznolikost Evrope. EU podpira nagrado EBBA s sredstvi iz programa Kultura, ki je namenjen spodbujanju \xc4\x8dezmejne mobilnosti umetnikov in kulturnikov, \xc4\x8dezmejnemu \xc5\xa1irjenju kulturne in umetni\xc5\xa1ke produkcije in krepitvi medkulturnega dialoga."